Pääministeri ihmettelee sähkönsiirtoyhtiön kovaa kertakorotusta.

Pääministeri Juha Sipilä (kesk.) pitää sähkönsiirtoyhtiö Carunan hinnankorotuksia kohtuuttomina.

– Tästä varoitin viime eduskuntakaudella. Kun yksityiselle monopolille siirtyy tehtäviä, näin uhkaa käydä. Nyt täytyy tehdä kaikki jotta hallitsematon hintakehitys ei jatku. Tämänsuuruinen korotus tuntuu täysin kohtuuttomalta ja perusteettomilta.

Caruna ilmoitti viime viikolla, että se nostaa asiakkaidensa sähkönsiirtohintoja noin 27 prosenttia. Yhtiö perustelee toimia sillä, että se on aloittanut investointiohjelman, joka parantaa sähköverkon toimintaa.

Sipilä sanoo ymmärtävänsä Carunan perustelun.

– Siinä on monimutkainen kaava takana, ja perustelut saattavat löytyä. Tuntuu silti kummalta, että noin suuri kertakorostus olisi perusteltu.

Työ- ja elinkeinoministeri Olli Rehn (kesk.) sanoi maanantaina, että hän pyytää Energiavirastoa selvittämään hinnankorotukset. Hän harkitsee, että korotuksille asetetaan yläraja.

Sipilä tukee ministerinsä selvitystä.

– Tämä on yksi mahdollisuus hillitä näin suuria hinnankorotuksia. Palataan toimiin sen jälkeen, kun vastuuministeri Rehn on selvittänyt asian.